**MOJA POLJSKA DOGODIVŠČINA**

Zadnje dni razmišljam, da bi lahko tako naslovila eno od svojih bodočih knjig, ampak do izida bo potrebna še kakšna izkušnja, ki ji bo sledil premislek in zatem več ur pisanja.

Zaenkrat lahko z vami podelim le nekatere utrinke, ki so se mi do sedaj zgodili med bivanjem in prostovoljnim delom v mestu Gdynia na severu Poljske.

Zakaj sem se pravzaprav odločila, da spakiram kovček in za tri mesece odidem iz Slovenije? Ta korak sem želela narediti že leta 2016, ko sem se prijavila na Erasmus študijsko izmenjavo. Moj načrt je takrat bil, da del svojega študija nadaljujem v Pragi na Karlovi Univerzi. Na žalost se mi je načrt izjalovil, želja pa je ostala neuresničena. Kljub temu si nisem hotela zapirati vrat in dokončno obupati.

Ravno zato, ker nisem obupala nad svojo dolgoletno željo, sem danes tu. Nisem na študijski izmenjavi, kakor sem sprva hotela, ampak ugotavljam, da je prostovoljstvo še boljša izkušnja kot sam študij. Zakaj? Ker dejansko fizično delam v nekem realnem okolju in se zaradi narave dela samega počutim koristno. Delam kot prostovoljka v Biblioteka z Pasją, kjer knjižničarjem pomagam razvrščati knjige po policah, lepim nalepke na knjižne novosti in pripravljam različne delavnice in dogodke za uporabnike (en cikel omenjenih dogodkov smo poimenovali *SUDDENLY SLOVENIA*). Moj delovnik zajema celoten teden in vsako drugo soboto. V knjižnici sem prisotna pet ur dnevno. Knjižnica je po tipologiji bolj specialna, saj je namenjena mladim uporabnikom/najstnikom. Izvedela sem, da v njihovem knjižničnem sistemu ne poznajo COBISS kataloga, pač pa uporabljajo katalog PATRON. Tudi univerzalne decimalne klasifikacije (UDK) kot jo poznamo mi, tu nisem zasledila. Knjige se razvrščajo po knjižnih žanrih ter abecednem vrstnem redu. Uporabniki si lahko izposodijo in vrnejo gradivo le v prvotni enoti, gradiva ni dovoljeno vračati po drugih enotah (v Sloveniji ima recimo Mestna knjižnica Ljubljana vzpostavljen tak sistem, da lahko gradivo uporabnik vrne v kateri koli enoti). Zanimivo mi je tudi dejstvo, da je bilo pred izbruhom koronavirusa, v knjižnico dovoljeno prinašanje hrane in pijače. In skoraj so mi oči padle iz jamic, ko sem prvi dan v knjižnici opazila čisto pravo bas kitaro ter klavir – o, ne, ne tega v Sloveniji ne vidimo.

Bivam v namestitvi, ki je popolnoma prilagojena osebam na vozičkih. Imam svojo sobo in prostorno kopalnico, v katero se lahko brez težav zapeljem z vozičkom. Kuhinjo si delim z Ukrajinsko družino, ki je bila zaradi vojne vihre prisiljena zapustiti svoj dom, domače in oditi v neznano.

Od njih se tudi učim globoke hvaležnosti. Ze prej sem bila hvaležna za vsako ponujeno pomoč, nasvet ali dejanje, moja hvaležnost zdaj, pa se z vsakim preživetim dnem samo bolj poglablja. Začela sem se zavedati, da v tem obdobju nimajo vsi strehe nad glavo, toplega obroka, tolažilnih besed, stiska rok ali objema. Tudi, ko je koronavirus načel moj imunski sistem in sem obležala v postelji, sem bila hvaležna. Za vsako besedo, vitamine, toplo instant kavo, čaj, mleko, kruh. Dobrine, katere sem imela prej za samoumevne, so se v mojem korona obdobju spremenile v božična darila, čeprav je božic že zdavnaj minil. Prav tako sem lahko samo hvaležna vsem za pomoč in razumevanje ob okvari vozička, brez katerega čez dan težko shajam. Brez njega ne bi mogla iti niti v knjižnico, kaj šele, da bi šla na ogled mesta in njegovih znamenitosti.

Odkar sem v Gdyni sem si uspela ogledati mestno pristanišče (mesto leži ob Baltskem morju in Gdanskem zalivu od koder so ladje nekoč izplule tudi v Ameriko), Muzej emigracij, z gondolo sem se povzpela na razgledno točko mesta in obiskala turistično mesto Sopot. Če mi bo čas dopuščal in če bo z vozičkom vse v najlepšem redu, si želim obiskati še akvarij v Gdyni, večje mesto Gdansk ter prestolnico Poljske, Waršavo.

Uspela sem navezati stike s kar nekaj ljudmi, nekateri med njimi so prav tako prostovoljci v različnih javnih ustanovah. Delujejo po muzejih, knjižnicah (ta knjižnica, kjer sem sama prostovoljka, je samo ena enota od vseh, ki so vključene v *BIBLIOTEKA GDYNIA*), šolah, vrtcih, tehnoloških centrih, v na novo urejenih centrih/pribežališčih za Ukrajinske begunce.

Spoznala sem, da so tudi domačini izredno prijazni. Všeč mi je, da me najprej vidijo kot tujko in šele potem opazijo voziček. Prepričana sem, da bi bilo pri nas ravno obratno in da bi bil voziček za mimoidoče Slovence še vedno nekaj, kar bi opazili najprej. Poljaki so zelo družabni, čeprav potrebujejo čas, da človeku zaupajo. Šele, ko ga spoznajo, mu dovolijo blizu. So bolj na easy (tega se moram sama se priučiti) in živijo v trenutku. Veliko jim pomeni družina in globoko so verni. Njihova katoliška vera je sploh med preteklimi velikonočnimi prazniki postala izrazitejša in opazna na vsakem koraku.

Veliko stvari, mogoče vam čisto navadnih, sem v Gdyni prvič v življenju počela sama. Za že omenjene velikonočne praznike sem sama pobarvala pirhe, en teden pred tem pa si skuhala lonec Slovencem dobro znane jote. Na vozičku sem pritrdila vijak in sesala tla z visokim sesalcem. Učim se tudi poljščine in usvojila sem že osnovne fraze kot so dzień dobry (*DOBRO JUTRO, DOBER DAN*), dobry wieczór (*DOBER VEČER*), proszę (*PROSIM*) in dziękujem (*HVALA*).

Tako kot je poljščina podobna slovenščini in obratno, smo si Slovenci in Poljaki blizu v kulinariki. Vsi pojemo veliko mesa, zelenjave, (razlika s poljsko zelenjavo je, da je na pol sladka), poleg tega, pa so Poljaki bolj nori na krompir kot mi. Tlačijo ga povsod – še v njihove najznamenitejše *PIEROGI*, ki po obliki spominjajo na naše žlikrofe, polnjeni pa so z različnimi nadevi.

Poljska ima 38 milijonov prebivalcev, torej je glede na prebivalstvo devetnajstkrat večja od Slovenije. Ne bom zanikala, večkrat sem si zamišljala samo sebe v večjem mestu od Ljubljane. Zdaj, ko je moja domišljija postala realnost, kakšen dan sploh ne morem verjeti kam sem prispela, kaj vse dosegam in koliko novega sem se v tako kratkem času že naučila.

Doživljam pa tudi zoprne dneve. Ob teh dnevih pogrešam svoje starše, druge sorodnike, svoje prijatelje, celo znance. Pridejo trenutki, ko me prevzameta skrb in strah kaj vse se mi lahko zgodi naslednji dan. A potem si nekako dopovem, da naslednjega dneva še ni, se spomnim svoje želje in vržem vse slabo čez ramo. Res uživam maksimalno, ker vem, da je ta izkušnja fenomenalna popotnica za naprej, poleg tega pa mi bo med vsemi spomini predstavljala nepogrešljiv spomin, na katerega bom gledala s ponosom.

Takšno ali pa podobno izkušnjo s tujino priporočam čisto vsakemu.

Špela Sanabor